જાહેર પરિવહનના વાહનોમાં છકડો છેલ્લા સાતેક વર્ષથી ભુજમાં લોકપ્રિય છે. જેનું એક કારણ છે છકડા બહુ સરળતાથી મળી રહે છે અને ભાડા પણ વ્યાજબી હોય છે. ઉપરાંત બીજા ઉતારુઓનો સંગાથ પણ મળી રહે છે અને જે સ્થળે કહો ત્યાં ઉતારે છે. એટલે જે લોકો સિટીબસની રાહ જોવા નથી માંગતા, ભીડમાં પીસાવા નથી માંગતા અને રિક્ષાના મોંઘા ભાડા આપવા નથી માંગતા એ બધા ભુજનિવાસીઓ છકડાની સવારી માણે છે. સવારના આંઠ વાગ્યે ટિફિન લઈને ઘરેથી નીકળતા અને સાંજે આંઠે પાછા આવતા ભુજવાસીનો સાથી બની ગયો છે છકડો. રોજ-રોજ છકડામાં મુસાફરી કરતાં લોકોને છકડા-ચાલક સાથે જાણે એક અંગત સંબંધ બંધાઈ ગયો છે. છકડાચાલકો પણ પોતાના મુસાફરોને જવાબદારીપૂર્વક જેતે ઇચ્છિત જગ્યાએ પોંહચડે છે.